**רומן ארקדיביץ' אברמוביץ'** (ברוסית: **Рома́н Арка́дьевич Абрамо́вич**; נולד ב-24 באוקטובר 1966) הוא אוליגרך רוסי-ישראלי, איש עסקים, פילנתרופ ופוליטיקאי.

ברשימת עשירי העולם של המגזין העסקי פורבס לשנת 2022 דורג במקום ה-350, עם הון אישי של 6.9 מיליארד דולר. הוא נחשב מהעשירים שבאוליגרכים הרוסים.

בין השנים 2003–2022 אברמוביץ' התפרסם ברחבי העולם כבעלים של צ'לסי, מועדון כדורגל מעוטר מהפרמייר ליג באנגליה. הוא הבעלים העיקרי של חברת ההשקעות הפרטית, מילהאוס קפיטל, אשר מנהלת נכסים של למעלה ממיליארד דולר.

בעבר שימש כמושל צ'וקוטקה, כיושב ראש הפרלמנט, וכחבר הדומה הממלכתית. אברמוביץ' הוא ראש חבר הנאמנים של איגוד הקהילות היהודיות בחבר המדינות.

בשנת 2022 עלה לכותרות עקב סנקציות על רכושו בעקבות מלחמת רוסיה אוקראינה, והשתתפותו בשיחות השלום בין המדינות.

קורות חיים
----------

נולד בעיר סראטוב שברוסיה הסובייטית לאירנה וארקדי אברמוביץ, משפחה יהודית ממוצא ליטאי. איבד את אמו כאשר היה בן שנה וחצי. אביו עבד, ולכן לא היה יכול לטפל בו, ומסרו לטיפול סבתו טטיאנה. כשהיה בן ארבע נהרג אביו בתאונת בנייה ואברמוביץ' שנתייתם וסבתו עברו לגור עם משפחת דודו לייב בעיר אוכ'טה, בצפון-מערב רוסיה, במחוז קומי. בגיל שמונה עבר עם סבתו לגור בקרבה לדוד אחר, אברם, במוסקבה.

ב-1983 סיים את לימודי התיכון וב-1985 התגייס לצבא הסובייטי, שם שירת שנתיים כפקח תנועה בחיל היבשה. טרם הגיוס למד במוסד אוניברסיטאי, המקורות חלוקים על הפרטים מלבד שלא השלים את לימודיו.

עסקים
-----

### בתחום התעשייה

אברמוביץ' החל את דרכו בעולם העסקים כסוחר בתקופת "הפרסטרויקה" והתפרקות ברית המועצות. הוא סחר בעצים, סוכר, מוצרי מזון ומוצרי צריכה אחרים. במקביל פתח עם אשתו הראשונה אולגה עסק ביתי לייצור בובות. העסק התפתח במהרה לחברה מצליחה. בתוך שנים ספורות התפשטו עסקיו לענף הנפט ולחוות חזירים.

בסוף שנת 1994 פגש את האוליגרך בוריס ברזובסקי, איש אקדמיה שהפך לסוחר מכוניות מצליח, והשניים החליטו להיכנס כשותפים לעסקי הנפט ברוסיה. אברמוביץ' תרם את כישוריו העסקיים, וברזובסקי ניצל את קשריו עם בכירי שלטון. השניים פתחו חברת החזקות בשם "רוניקום" במקלט מס, והקימו תחתיה חמש חברות בת. אברמוביץ' עמד בראש השלוחה של החברה השווייצרית שמשרדיה נמצאו במוסקבה.

בשנת 1995 מספר חברות נפט סיביריות בהחזקת המדינה מוזגו לחברה "סיבנפט", בין היתר בזכות מאמצי ברזובסקי. ב-1997 השיגו אברמוביץ' וברזובסקי גרעין שליטה ב"סיבנפט". המהלך התאפשר בזכות "תוכנית הלוואות" ממשלתית שנויה במחלוקת, במסגרתה לוותה המדינה מכל אחד מהשותפים 100 מיליון דולר והעמידה את גרעין השליטה כערבות. בעקבות חדלות הפירעון של המדינה השיגו השניים שליטה בחברה, קיימו מכרז למכירתה, והחברה עברה לידיהם תמורת שווי החוב. לפי עיתון "הטיימס" הלונדוני אברמוביץ' נעזר באוליגרך בדרי פטרקצישווילי למימון חלקו ברכישת "סיבנפט". תחקיר שהזמין הפרלמנט הרוסי בעקבות העסקה העריך כי התשלום עבור החברה נפל ב-2.7 מיליארד דולר מהערכת שוויה והמליץ להעמיד את אברמוביץ לדין.

אחרי סיבנפט, היעד הבא של אברמוביץ' היה תעשיית האלומיניום ברוסיה שהופרטה. באותה עת התחוללו "מלחמות האלומיניום", שבמהלכן נרצחו מנהלי מפעלי אלומיניום, סוחרי מתכות ועיתונאים, כאשר קבוצות נאבקו על השליטה בתעשייה. אברמוביץ' איחד מספר מפעלים, עם שותפים שונים בהם מיכאל צ'רנוי, ליצירת חברת האלומיניום "רוסאל". בתחילת 2001 אישר הקרמלין את הקמת החברה המאוחדת, שהחזיקה 70% מתעשייות האלומיניום במדינה והייתה ליצרנית השנייה בגודלה בעולם.

בשנת 2001 רכש אברמוביץ' מברזובסקי ופטרקצישווילי את חלקם ב"סיבנפט" תמורת תשלום של 1.3 מיליארד דולר.

בנובמבר 2003 נפגש בחשאי עם לאוניד נבזלין, נציגה של חברת הנפט יוקוס ומבעליה, לדון במיזוגה של סיבנפט לתוך יוקוס. בפגישה סיכמו הצדדים כי אברמוביץ' יקבל 3 מיליארד דולר במזומן ו-26% ממניות יוקוס תמורת חלקו בסיבנפט. אברמוביץ' חזר בו מהסיכום לאחר שיו"ר יוקוס ובעל השליטה, מיכאיל חודורקובסקי, נעצר על ידי הקרמלין בחשד להונאה ועל יוקוס הוטלו מיסים בגובה עשרות מיליארדי דולרים. בין 2004 ל-2007 נתפסו רוב נכסי יוקוס והועברו לבעלות המדינה.

בספטמבר 2005, מכר אברמוביץ' בחזרה לממשלה הרוסית את סיבנפט תמורת 13.1 מיליארד דולר.

ביוני 2006 רכש נתח של 41.3% ביצרנית הפלדה הרוסית אווראז תמורת כ-3.4 מיליארד דולר.

באוגוסט 2006, מכר אברמוביץ' את מניותיו ברוסאל לאליגרך אולג דריפסקה.

ב-2007 תבע ברזובסקי את אברמוביץ' בבית המשפט באנגליה. בכתב התביעה טען כי אברמוביץ' איים עליו שאם לא ימכור לו את אחזקותיו בזול, בפרט את חלקו ב"סיבנפט", רכושו יולאם ומקורביו ייעצרו. בכתב ההגנה שהגיש לבית משפט בלונדון ב-2008, הודה אברמוביץ' ששילם לברזובסקי ולפטרקצישווילי על מנת שיפעילו את השפעתם על הממשל הרוסי. בית המשפט הגבוה בלונדון דחה את התביעה ופסק לזכות אברמוביץ' הוצאות משפט. פטרקצישווילי מת בנסיבות לא ידועות ב-2008, וברזבסקי מצא את מותו בנסיבות מסתוריות ב-2013.

השקיע כ-120 מיליון דולר ב-20 חברות הזנק ישראליות, ממנעד תחומים, החל מרפואה ואנרגיה מתחדשת ועד רשתות חברתיות.

### בתחום הספורט

בשנת 2003 הפך אברמוביץ' לבעל השליטה בקבוצת הכדורגל האנגלית, צ'לסי, לאחר השקעה של 140 מיליון שטרלינג בה 80 מיליון ליש"ט לכיסוי חובות המועדון. עם מעבר הבעלות לאברמוביץ', צ'לסי השקיעה רבות ברכישות של שחקני כדורגל מן הדרג הראשון בעולם. התוצאה הייתה הצלחה: בעונת 2004/2005 ובעונת 2005/2006 זכתה צ'לסי באליפות אנגליה, והישגיה הנוספים הכניסו את צ'לסי לרשימת מועדוני הפאר בעולם.

במרץ 2004 חתמה חברת סיבנפט על חוזה אימוץ תלת-שנתי בסך של 58 מיליון דולר עם מועדון הכדורגל הרוסי צסק"א מוסקבה. אף על פי שהחברה הסבירה שמדובר בהחלטה מנהלתית, יש שראו בעסקה מעקף של תקנון אופ"א המגביל בעלים להחזקה במועדון יחיד, ובעסקה אמצעי לטיפוח דמותו של אברמוביץ' ברוסיה דרך הכדורגל.[דרוש מקור] ביוני 2004 נבחר "האדם המשפיע ביותר בכדורגל הרוסי" על ידי המגזין הרוסי "פרו ספורט". במאי 2005 זכתה צסק"א בגביע אופ"א והפכה לקבוצה הרוסית הראשונה שזכתה בגביע אירופי.

אברמוביץ' ידוע כמעריץ פורמולה 1 ולעיתים ביקר במסלולי המרוצים. בשנת 2004, לאחר שבעל החברה, ברני אקלסטון, נראה נותן לאברמוביץ' סיור על המסלול במונקו גראנד פרי, נפוצו שמועות שאברמוביץ' שוקל להשקיע כספים בענף. באפריל 2012, מועדון הכדורגל צ'לסי וקבוצת הפורמולה 1 סאובר חתמו על הסכם שיתוף פעולה.

בפברואר 2022, אברמוביץ' הודיע על העברת צ'לסי לנאמנות בעקבות הפלישה הרוסית לאוקראינה וחשש מהקפאת נכסיו בבריטניה עקב עיצומים. ב-2 במרץ 2022 הודיע אברמוביץ' כי החליט למכור את הקבוצה וכי כל הרווחים מהמכירה יתרמו ליתומי המלחמה באוקראינה. ב-10 במרץ הוקפאו נכסיו בבריטניה, ואפשרותו למכור את המועדון נבלמה. במאי 2022 מסר אברמוביץ' את השליטה בצ'לסי לקבוצת משקיעים בראשות טוד בוהלי, תמורת 2.5 מיליארד ליש"ט. הממשל הבריטי אישר את עסקת המכירה לאחר שאברמוביץ' התחייב לתרום את הרווחים למטרות הומניטריות.

פוליטיקה
--------

ב-1999 ברזובסקי ואברמוביץ' היו מעורבים בקידומו של ולדימיר פוטין כיורש לנשיא ילצין (אברמוביץ' אף התגורר בדירה בתוך הקרמלין באותה עת). אולם לאחר בחירתו של פוטין לנשיא, תקף ברזובסקי בחריפות את הרפורמה החוקתית שהציע פוטין, שתעניק לו סמכויות נרחבות. ב-7 בנובמבר 2000, ברזובסקי עזב את המדינה, לא התייצב לחקירה שנפתחה נגדו והודיע כי לא יחזור לרוסיה. אברמוביץ' מצידו נשאר ברוסיה ושמר על קשרים טובים עם פוטין.

בשנת 1999 נבחר אברמוביץ' לנציג מחוז צ'וקוטקה בפרלמנט הרוסי. ערב מועמדותו הקצה 15 מיליון דולר מהונו הפרטי כסיוע למחוז, ובדצמבר 2000 נבחר למושל צ'וקוטקה ברוב גדול. מאז השקיע מאות מיליוני דולרים במחוז. בין הפרויקטים שבהם השקיע בצ'וקוטקה היו הקמת מכללה ובניית מלונות בעיר אנאדיר וחידוש הפעלתו של שדה התעופה המקומי. השתמש בצ'וקוטקה למתן מקלט מס לחברת סיבנפט, ובאמצעות שליטתו בחברה, הוא ארגן חיפושי נפט נרחבים ברחבי המחוז. הושבע לקדנציה שנייה כמושל צ'וקוטקה בסוף שנת 2005. באוקטובר 2008 נבחר לחבר הפרלמנט של צ'וקוטקה וכשבוע לאחר מכן מונה ליושב ראש הפרלמנט של המחוז האוטונומי צ'וקוטקה.

במאי 2021 הגיש בלונדון תביעת דיבה נגד העיתונאית קתרין בלטון, מחברת הספר "אנשי פוטין", ונגד הוצאתה לאור. בספרה טענה בלטון שאברמוביץ' נתמנה למושל מחוז צ'וקטוקה בהוראת פוטין, שרכישת צ'לסי נעשתה בהנחיית פוטין, וכי עושרו של אברמוביץ' שייך בפועל לפוטין. בדצמבר 2021 הגיעו הצדדים להסכם פשרה במסגרתו התנצלה הוצאת הספרים על טעויות שנפלו בספר, והתחייבה לתיקונים, בהם הבהרה כי הטענה שאברמוביץ' נשלט על ידי פוטין אינה מגובה בעובדות.

סנקציות
-------

במרץ 2022, בעקבות פלישת רוסיה לאוקראינה, הודיעו האיחוד האירופי, אוסטרליה, קנדה והממלכה המאוחדת על שורה של סנקציות אישיות נגד אוליגרכים רוסים המקורבים לנשיא רוסיה ולדימיר פוטין, בניסיון לפגוע בכלכלה הרוסית ולשבש את מאמצי המלחמה של פוטין, בכלל זה הוטלו סנקציות גם על אברמוביץ'. הסנקציות כוללות בין השאר הקפאת נכסים ומגבלות תנועה. יפן ודרום קוריאה הודיעו שיצטרפו לסנקציות ופורטוגל, שאברמוביץ’ אזרחה, הודיעה שהסנקציות יכובדו גם בשטחה. בעקבות חשש להטלת הסנקציות העביר אברמוביץ' את יאכטת הענק שבבעלותו מברצלונה למונטנגרו.

בפברואר 2022 שיגרו נציגי ארגונים ומוסדות בישראל, מכתב קריאה לשגריר ארצות הברית להימנע מהטלת סנקציות אמריקאיות עליו. בין החתומים על המכתב היה יו"ר "יד ושם" דני דיין. ב-22 בפברואר 2022 הכריז יד ושם שאברמוביץ' התחייב לתרום עשרות מיליוני שקלים למוסד. עם פרסום דבר הסנקציות הכלכליות שהטילה בריטניה על אברמוביץ', הודיע המוסד על השעיית התרומה.

ב-2 במרץ 2022 הודיע אברמוביץ' על מכירת מועדון צ'לסי בעקבות הסנקציות.

ב-14 במרץ 2022 שודר תחקיר בתוכנית התחקירים "פנורמה" של ה-BBC בה נטען כי אברמוביץ' עשה את הונו באמצעות עסקאות מושחתות של מיליארדי דולרים. התחקיר התבסס על מסמכים של רשויות החוק ברוסיה הנוגעים לאברמוביץ', שבהם נטען כי הוא הוציא במרמה מממשלת רוסיה מיליארדי דולרים באמצעות הטיית מכרז ממשלתי למכירת חברת הנפט סיבנפט ב-1995. בזכות המכרז הוא שילם עבור סיבנפט כ-250 מיליון דולר, וכעבור עשור, ב-2005, מכר אותה בחזרה לממשלת רוסיה עבור 13 מיליארד דולר, בהסכמת פוטין.

ב-16 במרץ 2022 דיווח ה"וול סטריט ג'ורנל" כי ב-24 בפברואר, שעות ספורות לפני פלישת רוסיה לאוקראינה, העביר אברמוביץ את השליטה בקרן ההון סיכון נורמה השקעות לידי שותפו העסקי דוד דוידוביץ'.

ב-18 במרץ 2022 הודיעה מחלקת המסחר של ארצות הברית על קרקוע מטוס הגאלפסטרים 650 של אברמוביץ' כחלק מצעדים נגד מטוסים ברישום רוסי. ב-19 ביוני 2022 נחתם בארצות הברית צו לתפיסת שניים ממטוסיו הפרטיים, הבואינג דרימליינר 787 והגאלפסטרים 650, לאחר שהוטסו לרוסיה ובכך עברו על איסור הכניסה למדינה. ב-13 באפריל פורסם כי מקלט המס ג'רזי הקפיא נכסים של אברמוביץ' בסך 7 מיליארד דולר, המהווים מחצית מהונו. ב-24 במאי פורסם כי רשויות המס באי ג'רזי פתחו בחקירה כיצד צבר את ההון אותו הוא מחזיק במקלט המס.

בינואר 2023 פורסם תחקיר של ה"גרדיאן" לפיו אברמוביץ' העביר לשבעת ילדיו - שניים מהם קטינים - את הבעלות על קרנות עם נכסים שמסתכמים במילארדי דולרים, בהם נכסי נדל"ן וצי של מטוסים פרטיים וסופר-יאכטות, הרשומות בקפריסין ובאי ג'רזי, שלושה שבועות לפני פלישת רוסיה לאוקראינה, וימים ספורים לאחר שממשלות מערביות איימו להטיל סנקציות על אוליגרכים רוסים במקרה של פלישה.

עיסוקים אחרים
-------------

בניין לננו טכנולוגיה של אוניברסיטת תל אביב על שם רומן אברמוביץ', בשלבי בניה. אביב 2022
בשנת 2007 ירד ב"רשימת עשירי הסאנדיי טיימס" המתגוררים בבריטניה למקום השני, לאחר שהעיתונים טענו שהונו של לאקשמי מיטאל הוכפל פי ארבעה במהלך השנה, וכך עקף את אברמוביץ'. אברמוביץ' נכלל ברשימה על אף שחזר להתגורר במוסקבה והכריז על משכנו הרשמי בצ'וקוטקה.

לאברמוביץ' מטוס בואינג 300–767 פרטי המכונה "הבנדיט" בשל צבעו. בספטמבר 2007 התפרסם כי הזמין מטוס מסוג איירבוס A380, שמחירו כ-300 מיליון דולר, אך אבמרוביץ' הכחיש את הפרסומים.

באפריל 2010 רכש יאכטה בשם "אקליפס" בעלות משוערת של 1.2 מיליארד דולר, והיא היאכטה השנייה בגודלה בעולם. אורכה של אקליפס כ-162.5 מטרים והיא בעלת מערכות הגנה מפני פגיעת טילים, ומערכת לייזר כהגנה כנגד פפראצי.

פסל שעווה של אברמוביץ' בכניסה לקניון מול הים באילת

פילנתרופיה
----------

הג'רוזלם פוסט מיקם את אברמוביץ' במקום ה-25 ברשימת היהודים המשפיעים לשנת 2021, וכינהו "מגה פילנתרופ" ו"תומך נלהב וותיק של תרבות יהודית ברחבי העולם". אברמוביץ' השתמש במעמדו כבעלי מועדון הכדורגל צ'לסי, לחנך ולעורר אוהדים להילחם בגזענות שנאה. הוביל ומימן קמפיין גלובלי ייחודי ומקיף, תחת השם 'אמור לא לאנטישמיות', שהוקדש להעלאת המודעות לאנטישמיות. הקמפיין כלל שותפים כמו הקונגרס היהודי העולמי, ADL, האמון החינוכי לשואה, ועידת נשיאי הארגונים היהודיים האמריקאים הגדולים, המוזיאון היהודי, מוזיאון המלחמה הקיסרית וחיל האוויר המלכותי.

אברמוביץ' הוכר על ידי הפורום לתרבות ודת יהודית, לאחר שתרם למעלה מ-500 מיליון דולר למטרות יהודיות ברוסיה, ארצות הברית, בריטניה, פורטוגל, ליטא, ישראל ובמקומות אחרים במהלך 20 שנה. יזם נטיעת 25,000 עצים, לזכר יהודי ליטא שנספו בשואה, בתוספת אנדרטה מחווה וירטואלית ליהדות ליטא. תרם לשיקום בית הקברות היהודי באלטונה, כיום שכונה בעיר המבורג. הפרויקט מבוצע על ידי בני ברית פורטוגל הבינלאומית בשיתוף עם חב"ד המבורג.

בספטמבר 2020 פורסם ב-BBC כי חברות בבעלות אברמוביץ' תרמו כמאה מיליון דולר לעמותת אלע"ד.

יחד עם מייקל קדורי ויעקב ספרא, אברמוביץ' הוא אחד המיטיבים העיקריים של הקהילה היהודית בפורטוגל ושל בני ברית פורטוגל.

בשנת 2015 תרם אברמוביץ' כ-30 מיליון דולר לאוניברסיטת תל אביב להקמת מרכז חדשני לננוטכנולוגיה.

בין תרומותיו האחרות של אברמוביץ' נמצא המרכז הרפואי שיבא בתל השומר, אליו תרם יותר מ-60 מיליון דולר למיזמים שונים בתחום הרפואה המתקדמת, בהם הקמת מרכז חדש לרפואה גרעינית, המשתרע על פני 2,000 מ"ר, ומימון מיזמים בחקר הסרטן ורפואת ילדים. ב-2020, ערב התפרצות הקורונה בישראל, מימן את הרחבת יחידת הטיפול הנמרץ של שיבא לקומות התת-קרקעיות, ואת הנחת התשתיות לעיתות חירום.

תרומה שנתן אברמוביץ' לקק"ל לתוכנית שיקום יער מקיפה במדבר הנגב הדרומי, מסייעת להילחם במדבר העולה באזור ומקדמת את תיירות הטבע לאזור.

אברמוביץ' תרם ליוזמות אמנות ותרבות יהודיות, בהן פסטיבל התרבות העכשווית בתל אביב, M.ART.

בדצמבר 2023 הגיש תביעה כנגד בנק מזרחי-טפחות שלטענתו מונע ממנו להעביר תרומה על סך 8 מליון שקלים לארגון זק"א בעקבות הסנקציות על אנשי עסקים רוסים שחלות על חשבונו.  שר הפנים משה ארבל פנה ליועצת המשפטית לממשלה בבקשה שתורה לפרקליטות המדינה להימנע מהתערבות בהליך המשפטי על מנת לאפשר את התרומה.

מגורים ואזרחות
--------------

במרוצת השנים התגורר אברמוביץ' לסירוגין ברוסיה, בבריטניה ובישראל.

#### בריטניה

ב-2018 סירב הממשל הבריטי להאריך את אשרת השהייה שלו בבריטניה. אחת ההערכות, לסירוב הבריטי להארכת האשרה, שמדובר בתגובה להרעלת המרגל הרוסי סרגיי סקריפאל ובתו בבריטניה בתחילת מרץ באותה השנה. התגובה הבריטית כללה גירוש דיפלומטים רוסיים וכן הצרת צעדיהם של אנשי עסקים המקורבים לנשיא רוסיה ולדימיר פוטין, שאברמוביץ' הוא הבולט שבהם.

#### ישראל

ב-2015 רכש את מלון ורסנו ומגרש סמוך בשכונת נוה צדק בתל אביב תמורת כ-100 מיליון שקל, במטרה להקים בית מגורים יוקרתי לו ולמשפחתו. במאי 2018 אברמוביץ' עלה לישראל, לאחר שפגה אשרת השהייה שלו בבריטניה. בעלייתו הפך לאיש העשיר ביותר המתגורר בישראל. ביוני 2020 רכש אברמוביץ' אחוזה בעיר הרצליה בשווי 226 מיליון שקלים, ובכך ביצע את עסקת הנדלן הגבוהה ביותר בתולדות מדינת ישראל.

#### בקשה להיתר שהייה בשווייץ בשנת 2016

אברמוביץ' הגיש בקשת רישיון שהייה בקנטון ואלה ביולי 2016 ותכנן להעביר את תושבות המס שלו לעיריית שווייץ. שלטונות הוואלה הסכימו לבקשה והעבירו את הבקשה לאישור מזכירות המדינה לשווייץ. כשהגיעו לשם, חוקרי משרד המשטרה הפדרלית של שווייץ הביעו חשדות והתנגדו לבקשה. כתוצאה מכך, אברמוביץ' חזר בו מבקשתו ביוני 2017.

לאחר סאגה משפטית בת שלוש שנים, בשנת 2021 הרשויות השווייצריות ניקו את רומן אברמוביץ' מכל חשד.

#### בקשה לאזרחות פורטוגלית

באפריל 2021 קיבל אזרחות פורטוגלית בסיוע הקהילה היהודית בעיר פורטו, על בסיס החוק מ-2015 המאפשר קבלת אזרחות לצאצאי יהודים מגורשי פורטוגל וספרד מהמאה ה-15. קבלת האזרחות עוררה סימני שאלה לאחר שמשך ההליך היה קצר יחסית (חצי שנה לעומת כשנתיים בדרך כלל), והתהייה כיצד אברמוביץ' הוכיח שהוא צאצא ליהודים מגורשי פורטוגל. ב-11 במרץ 2022 משטרת פורטוגל עצרה את דניאל ליטבק, רב הקהילה בפורטו, בחשד שסייע לאברמוביץ' לקבל דרכון פורטוגלי תוך שעבר על החוק. לפי הדיווחים, המשטרה חקרה מספר חודשים את השתלשלות העניינים שהובילה להענקת דרכון פורטוגלי לאברמוביץ'. בסופו של דבר פסק בית המשפט כי ההאשמות כלפי הרב היו כלליות מדי, וכי לא ניתן להוכיח שתשלום כזה או אחר הועבר כשוחד עבור אזרחות כזו או אחרת. למרות הזיכוי, החליטה ממשלת פורטוגל בעקבות הפרשה לצמצם משמעותית את זכאותם של יהודים ממוצא ספרדי לקבלת אזרחות.

חיים אישיים
-----------

בשנים 1987–1990 היה נשוי לאולגה ליסובה. בשנים 1991–2007 היה נשוי לאירינה מלנדינה, דיילת אירופלוט, ולהם חמישה ילדים. בשנים 2008–2017 היה נשוי לדוגמנית דשה ז'וקובה.

ראו גם
------

* אוליגרכים רוסים
* משפט ברזובסקי נגד אברמוביץ'

לקריאה נוספת
------------

* בן מזריץ', **היו זמנים ברוסיה**, כנרת-זמורה-ביתן, 2016.

קישורים חיצוניים
----------------

ויקישיתוף מדיה וקבצים בנושא **רומן אברמוביץ'** בוויקישיתוף
* משה גולן, ‏חייו של רומן אברמוביץ': היאכטה, הדוגמנית וגביע האלופות, באתר גלובס, 25 במאי 2012
* יאנה פבזנר, אדי ז'נסקר, ‏העולה המיליארד, באתר ‏מאקו‏, 31 במאי 2018
* מודי קרייטמן, רומן ישראלי: כך מצא עצמו רומן אברמוביץ' במשבצת העולה החדש, באתר "פורבס ישראל", 21 באוגוסט 2018
* אוריאל דסקל, סוף הרומן הרוסי?, באתר כלכליסט, 18 באוקטובר 2018
* רומן אברמוביץ', ברשת החברתית אינסטגרם

הערות שוליים
------------

1. ↑  Luke Tress, 30 Israelis make Forbes 2022 billionaires list, led by Miriam Adelson, Times of Israel (באנגלית)
2. ↑  אביחי דלאל, דירוג עשירי ישראל: מי האדם הכי עשיר בארץ?, באתר אייס, 5 ביוני 2021
3. ↑  "רומן אברמוביץ' מוכר את צ'לסי: "אתרום את הכספים לנפגעי המלחמה באוקראינה"". *הארץ*. נבדק ב-2022-04-21.
4. ↑  גלובס, שירות (2022-03-29). "הקרמלין: אברמוביץ' לא הורעל. זוהי מלחמת אינפורמציה נגד רוסיה". *Globes*. נבדק ב-2022-04-21.
5. ↑  Sergey Altukov, Boris Morozov, Hongxin Li, John Nauright, Roman Abramovich and his principles of management, **Sport in Society** 23, 2020-09-01, עמ' 1546–1559 doi: 10.1080/17430437.2020.1747157
6. ↑  "עושר בלתי נתפס". *הארץ*. 2003-12-21. נבדק ב-2022-04-22.
7. ↑  סוכנויות הידיעות, הכל החל בשיט יאכטה בקריביים ובבחור צעיר וביישן בשם אברמוביץ', באתר TheMarker‏, 5 בספטמבר 2012
8. ↑  "Roman Abramovich: New evidence highlights corrupt deals". *BBC News* (באנגלית בריטית). 2022-03-14. נבדק ב-2022-05-09.
9. ↑  אהרון רוזן, ‏קריאה בפרלמנט הרוסי לחקור גם את רומן אברמוביץ; פוטין במסע ארגעה באירופה, באתר גלובס, 5 בנובמבר 2003
10. ↑  צ'רנוי וברזובסקי מעמיקים, באתר הארץ, 12 במאי 2008
11. ↑  אליהו חסין, ‏רומן אברמוביץ מנסה להשתלט על תעשיית האלומיניום הרוסית, באתר גלובס, 14 במרץ 2000
12. ↑  אליהו חסין, ‏חב' האלומיניום הרוסית בראשות השותף של צ'רני ורומן אברמוביץ' יוצאת לדרך, באתר גלובס, 4 באפריל 2001
13. ↑  דפנה מאור, רומן אברמוביץ' קנה את סיבנפט ב-200 מיליון דולר ומוכר אותה כעת בחזרה לרוסיה ב-13.1 מיליארד דולר, באתר TheMarker‏, 28 בספטמבר 2005
14. ↑  דפנה מאור, המיליארדר הרוסי רומן אברמוביץ נפגש בחשאי בישראל עם מספר שתיים ביוקוס, ליאוניד ניבזלין, באתר TheMarker‏, 30 בנובמבר 2003
15. ↑  סוכנויות הידיעות, רומן אברמוביץ' ביטל סופית את המיזוג בין סיבנפט ליוקוס ויחזיר מזומנים ומניות שקיבל, באתר TheMarker‏, 10 בדצמבר 2003
16. ↑  אקונומיסט, רומן אברמוביץ' נראה כמעט כמו תאומו של חודורקובסקי - אך הגורל מחייך אליו יותר, באתר TheMarker‏, 21 באוגוסט 2005
17. ↑  רונן לב, ‏אברמוביץ' מוכר לממשלה הרוסית את סיבנפט תמורת 13.1 מיליארד דולר, באתר גלובס, 28 בספטמבר 2005  
דפנה מאור, רומן אברמוביץ' קנה את סיבנפט ב-200 מיליון דולר ומוכר אותה כעת בחזרה לרוסיה ב-13.1 מיליארד דולר, באתר TheMarker‏, 28 בספטמבר 2005
18. ↑  רומן אברמוביץ' רכש נתח ביצרנית הפלדה אווראז ב-3.4 מיליארד דולר, באתר TheMarker‏, 21 ביוני 2006  
שירות רויטרס ובלומברג, ‏אברמוביץ במו"מ לרכישת חב' פלדה רוסית, באתר גלובס, 29 במאי 2006
19. ↑  רונן לב, ‏פוטין אישר עסקת מיזוג רוסית שתיצור את מפיקת האלומיניום הגדולה בעולם, באתר גלובס, 21 באוגוסט 2006
20. ↑  אתר חדשות ערוץ 2, ‏קרב האוליגרכים: תביעת ברזובסקי נגד אברמוביץ' נדחתה, באתר גלובס, 31 באוגוסט 2012
21. ↑  סוכנויות הידיעות, ‏רומן אברמוביץ' מודה לראשונה: שילמתי מיליארדי דולרים כשוחד לאוליגרכים רוסים, באתר גלובס, 8 ביולי 2008
22. ↑  גלובס, שירות (2012-10-14). "סוף הסכסוך: בוריס ברזובסקי ישלם 56 מיליון דולר לרומן אברמוביץ'". *Globes*. נבדק ב-2022-04-22.
23. ↑  שירות גלובס, ‏מה הרג את האוליגרך בוריס ברזובסקי, אויבו של פוטין?, באתר גלובס, 24 במרץ 2013
24. 1 2 3 4  Everything you need to know about mega philanthropist Roman Abramovich, The Jerusalem Post (באנגלית)
25. ↑  אלי שווידלר, יהודי-רוסי, מיליארדר, הבעלים של צ'לסי, באתר הארץ, 3 ביולי 2003
26. ↑  מערכת גלובספורט, ‏שת"פ ראשוני מסוגו בין צ'לסי וקבוצת פורמולה 1, באתר גלובס, 30 באפריל 2012  
רוני חבשוש, ‏הצעצוע הבא של רומן אברמוביץ'?, באתר גלובס, 7 במאי 2012
27. ↑  אוריאל דסקל, המהלך של אברמוביץ': סוף עידן בצ'לסי או התרחקות אסטרטגית?, באתר כלכליסט, ‏26 בפברואר 2022
28. ↑  מערכת אתר ערוץ הספורט, נכסי אברמוביץ' הוקפאו, מכירת צ'לסי נעצרה, באתר ערוץ הספורט, ‏10 במרץ 2022
29. ↑  עוזי דן, בשל הסנקציות על אברמוביץ': צ'לסי תוכל להמשיך לשחק אך לא להימכר, באתר הארץ, 10 במרץ 2022  
אסף אוני, ‏בריטניה הוסיפה את רומן אברמוביץ' לרשימת האוליגרכים תחת סנקציות, באתר גלובס, 10 במרץ 2022  
Katharine Murphy, Roman Abramovich among Russian oligarchs targeted by new Morrison government sanctions, The Guardian, ‏1 FEB 2022
30. ↑  צ'לסי עוברת לידיים אמריקאיות - בעסקת שיא בספורט בשווי של 4.2 מיליארד פאונד | כלכליסט, באתר calcalist, ‏2022-05-07
31. ↑  ONE, מערכת (2022-05-25). "אחרי הליגה: גם הממשלה אישרה את מכירת צ'לסי". *Ynet*. נבדק ב-2022-11-18.
32. ↑  נחום טרדאי, ‏ברזובסקי: "אני מעדיף להיות עריק בחו"ל מאשר אסיר פוליטי ברוסיה", באתר גלובס, 16 בנובמבר 2000
33. ↑  נחום טרדאי, ‏אברמוביץ נאבק בנזארוב על נשיאות אוטונומיית צ'וקוטקה, באתר גלובס, 8 בנובמבר 2000  
שירות רויטרס, ‏פוטין דחה בקשת אברמוביץ' לחדול מלשמש כמושל מחוז, באתר גלובס, 22 בינואר 2007
34. ↑  נחום טרדאי, ‏אברמוביץ נבחר למושל צ'וקוטקה, מחוז עשיר באוצרות טבע, באתר גלובס, 26 בדצמבר 2000
35. ↑  נטלי נוגאירד, רומן אברמוביץ' מלך צ'וקוטקה, באתר הארץ, 22 במאי 2003
36. ↑  סופי שולמן, עושר בלתי נתפס, באתר הארץ, 21 בדצמבר 2003
37. ↑  אברמוביץ' כבר לא מושל, באתר הארץ, 4 ביולי 2008
38. ↑  תחקיר חושף: איך הפך רומן אברמוביץ' ל"איש הכסף של פוטין", באתר mako, ‏2022-03-18
39. ↑  Roman Abramovich receives apology from HarperCollins over Putin claims, The Jerusalem Post (באנגלית)
40. ↑  Roman Abramovich: Chelsea owner wins apology over Putin book's claims, Sky News (באנגלית)
41. ↑  Roman Abramovich settles libel claim over Putin biography, the Guardian, ‏2021-12-22 (באנגלית)
42. ↑  בריטניה הוסיפה את רומן אברומביץ' לרשימת האוליגרכים תחת סנקציות, באתר גלובס
43. ↑  גלובס, שירות (2022-03-21). "סנקציות בארה"ב: האחוזה של האוליגרך רומן אברמוביץ' על הכוונת". *Globes*. נבדק ב-2022-04-22.
44. ↑  אוני, אסף (2022-03-18). "מדינות המערב יישרו קו בנוגע לעיצומים על האוליגרכים הרוסים". *Globes*. נבדק ב-2022-04-22.
45. ↑  אתר למנויים בלבד רויטרס, חושש מסנקציות? הסופר-יאכטה של רומן אברמוביץ' עזבה את ברצלונה, באתר TheMarker‏, 9 במרץ 2022
46. ↑  אתר למנויים בלבד עופר אדרת, יד ושם ביקש משגריר ארה"ב למנוע הטלת סנקציות על המיליארדר רומן אברמוביץ', שתרם מיליונים למוסד, באתר הארץ, 26 בפברואר 2022
47. ↑  Yad Vashem and Roman Abramovich Announce New Strategic Partnership, www.yadvashem.org (באנגלית)
48. ↑  אתר למנויים בלבד עופר אדרת, יד ושם השעה את קבלת התרומה מהאוליגרך הרוסי רומן אברמוביץ', באתר הארץ, 10 במרץ 2022
49. ↑  "רומן אברמוביץ' מוכר את צ'לסי: "אתרום את הכספים לנפגעי המלחמה באוקראינה"". *הארץ*. נבדק ב-2023-01-07.
50. ↑  אתר למנויים בלבד סוכנויות הידיעות, חטיפה, הונאה ועסקות מושחתות במיליארדים: התחקיר החדש על רומן אברמוביץ', באתר TheMarker‏, 16 במרץ 2022
51. ↑  "שעות לפני הפלישה לאוקראינה - רומן אברמוביץ' העביר את השליטה בקרן ההון סיכון". *TheMarker*. נבדק ב-2023-01-07.
52. ↑  אתר למנויים בלבד רויטרס, ארה"ב תקרקע את המטוס הפרטי של אברמוביץ' ועוד 99 מטוסים רוסיים, באתר TheMarker‏, 18 במרץ 2022
53. ↑  United States Obtains Warrant For Seizure Of Two Airplanes Of Russian Oligarch Roman Abramovich Worth Over $400 Million, www.justice.gov, ‏2022-06-06 (באנגלית)
54. ↑  ג'ונתן בראונינג, בלומברג, מקלט המס ג'רזי הקפיא נכסים של אברמוביץ' בסך 7 מיליארד דולר - מחצית מהונו, באתר הארץ, ‏13.4.22
55. ↑  נמרוד הלפרן, חקירה חדשה נגד רומן אברמוביץ' תבדוק כיצד עשה את הונו, באתר דה מרקר, ‏24.5.22
56. ↑  "שבועות לפני הסנקציות: רומן אברמוביץ' העביר קרנות של מיליארדים על שם ילדיו". *TheMarker*. נבדק ב-2023-01-07.
57. ↑  דפנה ברעם, לונדון, ‏רשימת עשירי בריטניה: רומן אברמוביץ' במקום ה-2, פויו זבלדוביץ במקום ה-24, באתר גלובס, 29 באפריל 2007
58. ↑  רומן אברמוביץ', האיש העשיר ברוסיה, הוא הרוכש הפרטי הראשון של מטוס הסופרג'מבו של איירבוס, באתר TheMarker‏, 5 בספטמבר 2007
59. ↑  Billionaire Buys Himself an A380?, Popular Science, ‏2007-09-11 (באנגלית אמריקאית)
60. ↑  רומן אברמוביץ' התאבזר ביאכטה הגדולה בעולם, באתר ‏מאקו‏, 22 באפריל 2010
61. ↑  Mazal News, Descendants of Jews who died centuries ago in Altona will rehabilitate the local cemetery, Mazal News, ‏8 בספטמבר 2021 (בפורטוגזית)
62. ↑  אתר למנויים בלבד אורי בלאו, חברות הקשורות לרומן אברמוביץ' תרמו לעמותת אלע"ד כמאה מיליון דולר, באתר הארץ, 21 בספטמבר 2020
63. ↑  Holocaust Museum of Oporto, Bnei Brith
64. ↑  Abramovich gives £14m to Israeli hospital, www.thejc.com (באנגלית)
65. ↑  דן לביא, רומן אברמוביץ' מימן מחלקת חירום בשיבא, באתר www.israelhayom.co.il, ‏2020-05-07
66. ↑  אייכנר, איתמר (2023-12-27). "רומן אברמוביץ' תובע את מזרחי-טפחות: "אפשרו העברת תרומה לזק"א מהחשבון"". *Ynet*. נבדק ב-2023-12-27.
67. ↑  דוברוביצקי, ליטל (2024-01-14). "שר הפנים: "מבקש שהמדינה לא תתנגד להעברת התרומה של אברמוביץ' לזק"א"". *Ynet*. נבדק ב-2024-01-14.
68. ↑  מיכל מרגלית, ‏רומן אברמוביץ' מבקש לבנות את בית המגורים היקר בבריטניה ב-150 מיליון ליש"ט, באתר גלובס, 28 באפריל 2008
69. ↑  שירות גלובס, ‏הביון הבריטי סימן את רומן אברמוביץ' ועוד 5 אוליגרכים כמטרות, באתר גלובס, 9 בדצמבר 2018
70. ↑  שלומית צור, ‏אברמוביץ' רוכש את מלון ורסנו בנווה צדק ב-100 מ' ש', באתר גלובס, 13 באפריל 2015
71. ↑  נדב צנציפר, רומן אברמוביץ' עלה לישראל, באתר ynet, 28 במאי 2018
72. ↑  שאול אדר, רומן אברמוביץ' בישראל, וזה בדיוק מה שצ'לסי חוששת ממנו, באתר הארץ, 11 ביוני 2018
73. ↑  אריק מירובסקי, ‏רגע לפני הקורונה: רומן אברמוביץ' רכש את האחוזה היקרה בישראל, באתר גלובס, 1 ביוני 2020
74. ↑  אתר למנויים בלבד הגרדיאן, משטרת שווייץ נגד אזרחות לרומן אברמוביץ': "מהווה סיכון לציבור", באתר TheMarker‏, 25 בספטמבר 2018  
שירות גלובס, ‏משטרת שווייץ: "רומן אברמוביץ' מהווה איום לביטחון הציבור", באתר גלובס, 25 בספטמבר 2018
75. ↑  Roman Abramovich cleared of all suspicions in Switzerland, The Jerusalem Post (באנגלית)
76. ↑  אתר למנויים בלבד רועי סמיוני, רומן אברמוביץ' הפך לפורטוגלי בתוך חצי שנה. איך? גם הרשויות מנסות לגלות, באתר הארץ, 14 במרץ 2022
77. ↑  אסף אוני, ‏רב קהילה בפורטוגל נעצר בחשד שסייע לאברמוביץ' לקבל דרכון, באתר גלובס, 12 במרץ 2022
78. ↑  Willem Marx, Inside Roman Abramovich’s Quest for Portuguese Citizenship—An All-Access Pass to the EU, May 16, 2023, Vanity Fair
79. ↑  Sam Jones and Beatriz Ramalho da Silva, Portugal to change law under which Roman Abramovich gained citizenship, 16 March 2022, The Guardian
80. ↑  המיליארדר רומן אברמוביץ' ואשתו אירינה התגרשו ברוסיה תוך הסכמה הדדית; עמדה לתבוע ממנו 5.5 מיליארד ליש"ט, באתר TheMarker‏, 14 במרץ 2007  
שירות גלובס, ‏תביעת הגירושין הגדולה בהיסטוריה: אשתו של רומן אברמוביץ תתבע ממנו 10 מיליארד דולר, באתר גלובס, 15 באוקטובר 2006
81. ↑  משה גולן, ‏חייו של רומן אברמוביץ': היאכטה, הדוגמנית וגביע האלופות, באתר גלובס, 25 במאי 2012}  
אתר למנויים בלבד גרדיאן, סוכנויות הידיעות, המיליארדר רומן אברמוביץ' חוזר לרווקות: נפרד מאשתו השלישית, באתר TheMarker‏, 7 באוגוסט 2017

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007599017705171
* BnF: cb15774207f (data)
* GND: 130884707
* ISNI: 0000 0000 4323 8810
* LCCN: nb2007006335
* LNB: 000311783
* NKC: xx0032905
* NLP: a0000002015911
* RKD: 414098
* SUDOC: 126119872
* ULAN: 500684208
* VIAF: 26590574
* WorldCat: lccn-nb2007006335

 |